text: Comisiones Obreras del País Valenciano - Comarques del Nord
  Concentració del sector de neteja per un conveni just
  Aquest divendres 9 de juliol a les 10 hores, CCOO de l'Hàbitat PV ha realitzat una concentració en la plaça Maria Agustina de Castelló per a reivindicar les millores de les condicions de treball del Conveni col•lectiu sectorial i elevar les protestes a les patronals del sector que pretenen eliminar drets adquirits.
  : Concentració en la plaça M. Agustina de Castelló
  És el moment de reivindicar la neteja com a treball essencial, i de blindar un conveni digne per al sector.
  Després d'un 2020 molt complicat per la pandèmia, en el qual el sector de neteja ha sigut qualificat com a "essencial" pel Ministeri de Sanitat i pel mateix Govern, i reconegut per la societat en el seu conjunt, per a CCOO de l'Hàbitat PV és hora de valorar el que s'ha viscut i que es trasllade al Conveni, a través de la consolidació en drets i es dignifique el sector de la neteja a la província de Castelló.
  Aquest conveni, ha de ser el motor que impulse aquest sector, s'ha d'aconseguir menys temporalitat, qualificació professional, millores de drets i salaris dignes, equivalents al que s'aporta amb el treball a les empreses i a la societat. Cal suprimir la incertesa del cobrament del salari, la sobrecàrrega de treball.
  CCOO i UGT han presentat en la mesa de negociació una proposta seriosa i ambiciosa, convençuts que ara és el moment d'aconseguir reconeixement per la gran feina realitzada, però les patronals tenen la intenció de retallar drets i salaris posant damunt de la taula entre unes altres propostes congelar i eliminar el complement per antiguitat, un augment total del 3,25 € per a una vigència total de 6 anys, que a criteri de CCOO és insuficient i insultant.